Apresijacija

KAKO SAN U SEBI VIDEO BYRONA

- osobna i osobita priča-

Upoznajemo se. Šta mislite, šta je prva stvarkoju ljudi pomisle kad se upoznaju? Verovatno podrobno prvim pogledom ispitaju sagovornika, tek onda pokušavaju shvatiti kakav je on ustvari. Izgled. Fizički izgled je prva stvar na koju čovek istiktivno obraća pažnju. Uvek osetim onaj strašan trenutak kad sagovornik nesvesno obara pogled ka mojoj desnoj nozi, zadržava se tu jedan jedini trenutak, potom se vraća normalnom razgovoru, samo malo uznemireniji. Želi da zna šta je to sa mnom. Kopka ga, ponekad mu je i neprijatno da me pita. Misli da će me tako uvrediti. Cerebralna paraliza, blaži oblik. Samo noga. Ruka je u redu. Otkad? Vrlo bitno pitanje. Otkad znam za sebe. Ako sagovornik ne odmagli kao da imam, bože ne daj, kugu ili nekakvu zaraznu bolest, onda će zasigurno doći do lažnih gestova učitivosti. Dakle, upoznali smo se. Znate sve o mojoj bolesti (stanju, da se ispravim, shodno medicinskoj nauci) a de facto ne znate ništa o meni. Dobro, to i nije bitno. Bitno je da imate zdravstveni karton u glavi umesto stvarne slike o čoveku. Ljudima je oduvek smetalo to što su neki od njih drugačiji, po ma kom osnovu. U ljudskoj je prirodi da zna. Čovek je oduvek tražio odgovore na pitanja koja su ga mučila, pokušavao da objasni nekakve njemu nepoznate pojave i da sa mačijom radoznalošću zabada nos u tuđe probleme. Uvek su postojali i uvek će postojati ljudi sa predrasudama, oni koji smatraju da kad vas vide (bez toga da vas zaista poznaje), mogu vas proceniti kao osobu. Vrlo je teško biti altruista, nema ništa lakše od mizantropije. Možda i strah igra nekakvu ulogu. Boje se da će vam nekako nauditi ili da ćete vi (ne znam kako) nauditi njima. Ljudi su u biti životinje, njima vladaju animalni nagoni. Čarlse, bio si u pravu! Dakle, hoćemo svet bez predrasuda. Lepo rečeno. Tu nailazimo na dva problema. Prvi problem je hipersenzibilnost osobama sa posebnim potrebama. Sreo sam desetine vršnjaka sa posebnim potrebama koji su imali ovaj problem. Boje se toga da će biti povređeni. Nema ništa gore od jeftine aluzije na nečiji nedostatak. Često se zatvaraju u sebe i postaju sociopati. Onda dolazimo do one strašne reči *inkluzija.* Nemojte paziti na njihova osećanja, najbitnije ih je tek tako baciti u vrtlog u kome neretko sopstvenu bolest koriste kao opravdanje za svoje činjenice ili nečinjenice. Zamislite koliko je slab onaj koji to što ima neki nedostatak koristi. Ja ne mogu trčati maraton. Haje sad svi da plačemo što ja ne mogu trčati maraton. Apsurd. Uvek će biti ljudi koji će vas prihvatiti onakvog kakvi ste (tu pre svega mislim na porodicu i krug bliskih prijatelja, možda čak i jednog, ali zlata vrednog prijatelja). Uvek će biti ljudi koji će vas sažaljevati i razglabati na sve strane vaše probleme kao da ste maloumni. Takvih se klonite. Mogu vas psihički razneti. Uvek je bilo lekara koji umesto imena vide jedno veliko G80 i predlažu nekakve drastične mere, kao da od toga život zavisi. S druge strane, uvek je bilo onih čije je prvo pitanje bilo: „Je li sve u redu?“. Posle odobravajućeg klimanja glavom, obično bi prešli na svoj deo posla. Živite kao da je svaki dan poslednji. Carpe diem. Prevaziđimo nedostatke, mi to moramo. Ako pustimo da drugi vode naše brige i pedamo se, imaćemo pakao. Ja hoću život. Hoću da svaki trenutak ovog života iskoristim. Govorili su eksperti da nikada neću moći da zavežem pertle. Da je to prosto nemoguće. Da ne posedujem fina motorička svojstva. Naučio sam da vežem pertle sa 5 godina. Deset godina kasnije sam naučio slepo da kucam. Ništa strašno. Nemojte, dragi moji, da vas pucnji u prazno kojekakvih medicinskih stručnjaka omeđuju život. Mi svaki dan prevazilazimo same sebe. Bez straha. Prilagođavamo se svetu. To je nažalost često i najlakši deo ove priče. Onda nailazimo na drugi problem. Problem koji sami ne možemo da rešimo. To je problem zvani predrasuda. Ljudi koji ne mogu i neće da prihvate drugačije od sebe ne mogu se smatrati ljudima. Nacističke životinje su surovo ubijale one koji su po ma kom osnovu drugačiji od njih.

Izgleda da je nešto od tog surovog odnosa ostalo I dan-danas. Možemo to smatrati nekakvim nasleđem. Nasleđem koje će živeti dok god je neznanja. Kad ima neznanja, ima i straha. Malo je onih koji će bez obzira na sve govoriti sa osobama sa invaliditetom kao sa njima ravnim. Vidite, sad smo prešli na modern terminologiju – osoba sa invaliditetom, tj. Osoba sa posebnom potrebama. Nekada se neki ljudi vrate staroj, U Srba uobičajenoj terminologiji: bogalj, nakaza, retard itd. Nerazumevanje nedostatka, strah od istog, možda i potreba da se surovost dokaže su sve problemi kojima se bave oni zakopčani u svoje idile. Šta mislite, može li jedna prepona da odredi tok jedne trke? Zamislite da je iznova i iznova preskačete. Isprva će se saplitati, padati I padovi će vas boleti. Onda ćete početi da preskačete prepone. Jednu po jednu. Svaka će vam izgledati viša od prethodne. Uvek ćete, za razliku od drugih, morati isprva da preskočite tu jednu preponu. Bićete jači za tu jednu preponu. Ispred svih. Bićete čovek.

Posle mnogo padova I udaraca koji su boleli, shvatio sam da nemam kud. Prepone su tu gde jesu.Imam dva izbora. Prvi je da se predam I da napustim trku. Drugi je da pobedim. Teška odluka. Sve životne odluke su teške. Počeo sam raditi ono u čemu sam najbolji. Preskakao sam prepone samouvereno, nisam se bojao pada. Pad nam svima na kraju ne gine. Zašto on meni da predstavlja ograničenje? Oduvek me je privlačila nauka. Oduvek me je privlačio jezik. Radio sam krvnički, ne obazirući na bol. On je oduvek tu, zar ne? Bol treba da oplemeni čoveka, da ga učinijačim, a ne dag a zaustavi. Sa rezultatima je stiglo i zadovoljstvo. To zadovoljstvo kada shvatite da ste na vrhu se ne može meriti ni sa čim.

Šta je smetalo Džordžu Gordonu Bajronu, čoveku koji je imao isti problem kao i ja da postane jedan od najvećih engleskih pesnika? Vrsan plivač i jahač se ni jednog trenutka nije predavao. Ne kažem da ću dostignuti domete Bajrona, o tome je iluzorno govoriti. Naučio me je da nikad ne treba da se predam. I sam volim plivanje, ono opušta. Kad god pomislim da sam na dnu, kad god pomislim da nema izlaza (a takvih trenutaka ima), setim se *Hodočašća Čajlda Harolda,* setim se svih onih sitnica koje su njegov život učinile boljim. Setim se Bajronovog načina da kaže svetu da je drugačiji, on ne postavlja ni jednog momenta pitanje prihvatanja, preko jega se prelazi. Ovo moje mršavo literarno ostvarenje je nekakav individualni (nemojte misliti da sam epigonist) i pomalo eufemistični način da kažem svetu ono što je Bajron već odavno rekao. Ono što se uvek zaboravi, ono čega se niko ne seti kad ih ponese nagonska potreba. Potreba da buduživotinje, da povrede. Gube se reči onih čiji je glas slab, nestaju u vrtlogu nerazumevanja, straha, patnje i bola. Nadvladava glas većine. Glas naroda, glas boga, nije li tako? Niko se ni jednog trenutka ne seti da paraolimpijcima omogući uslove za trening, svima odgovaraju zlatne medanje i svi se njima ponose.

Kako onda da promenimo društvo? Tako što ćemo promeniti sebe? Tako što ćemo sageti glavu I reći: “Bogovi su me kaznili.” Ne! Ovo nije fraza. Svaki dan moramo učiniti mali korak ka svetu bez predrasuda. Svako od nas. Svako ko je potrošio par minuta na čitanje ovog papira može svakoga dana potrošiti par minuta na razumevanje problema onih čiji glas niko danas u Srbiji ne čuje. Na unapređenje sebe samih. A mi ćemo nastaviti da trčimo naše trke, gledamo naše zvezde i slušamo našu muziku. Nekako su posebne, samo nama znane. Istrčaću ja maraton jedan dan. Mogu ja to. Za nas je samo nebo granica. Pitam se mogu li ostali da nas bar malo razumeju… Obuvam patike.

Žikica Lukić

Srednja ekonomska škola Užice